# Haris Poteris

|  |
| --- |
| Haris Poteris |
|
*Septintoji Hario Poterio serijos knyga lietuvių kalba.* |
| Autorė | J. K. Rowling |
| Šalis | Jungtinė Karalystė |
| Kalba | anglų kalba |
| Žanras | fantastika, trileris |
| Leidėjai | Bloomsbury Publishing  Scholastic Publishing  Alma Littera  |
| Leidimo metai | 1997 m. birželio 26 d. – 2007 m. liepos 21 d. |
| Puslapiai |  3407 (iš viso) 4126 (iš viso)  3268 (iš viso) |

*Šis straipsnis apie fantastines knygas ir filmus.  Apie personažą skaitykite straipsnyje Haris Poteris (personažas).  Apie reikšmes skaitykite straipsnyje Haris Poteris (reikšmės).*
**Haris Poteris** (angl. *Harry Potter*) – britės rašytojos J. K. Rowling parašytų septynių fantastinių romanų serija. Šiose knygose aprašomi paauglio burtininko Hario Poterio ir jo geriausių draugų iš Hogvartso kerėjimo ir burtų mokyklos Ronio Vizlio bei Hermionos Įkyrėlės nuotykiai. Knygose visas pagrindinis veiksmas sukasi aplink tai kaip Haris kovoja prieš piktąjį burtininką Voldemortą, kuris nužudė Hario tėvus siekdamas užvaldyti burtininkų, o kartu ir žiobarų pasaulius.

Po pirmojo romano *Haris Poteris ir Išminties akmuo* išleidimo 1997 m., knygos įgavo didžiulį populiarumą, kritikų pripažinimą ir komercinę sėkmę visame pasaulyje. Pagal šias knygas imta kurti filmus, video žaidimus ir įvairias Hario Poterio tematikos prekes. 2008 m. birželio mėnesio duomenys rodo, kad septynios šios serijos knygos pardavė daugiau kaip 400 milijonų kopijų. Ši knygų serija yra išversta į 67 kalbas. Septintoji, o kartu ir paskutinė, serijos knyga *Haris Poteris ir Mirties relikvijos* buvo išleista 2007 m. liepos 21 d. JAV ir Jungtinėje Karalystėje. Po išleidimo knygos JAV leidėjai pranešė, jog ši knyga sumušė 12 milijonų kopijų spausdinimo rekordą.

Lietuvoje leidykla „Alma Littera“ pirmąją Hario Poterio knygų serijos knygą *Haris Poteris ir Išminties akmuo* lietuvių kalba išleido 2000 m. Septintoji ir paskutinioji šios serijos knyga lietuvių kalba pasirodė 2008 m. vasario 29 d.
 Nuo 2000 m. parduota daugiau nei 300 tūkstančių šios serijos knygų. 2020 m. leidykla „Alma Littera“ išleido visas septynias knygas su atnaujintais, specialiai Lietuvos rinkai sukurtais, viršeliais.

Turėdama plačią tematiką, įskaitant fantastiką ir paauglystės problemas, ši knygų serija taip pat turi ir daugybę kūltūrinių motyvų ir nuorodų. Pasak rašytojos J.K.Rowling, pagrindinė šių knygų tema yra mirtis, kas susilaukė neigiamos kritikų nuomonės, kadangi šios knygos yra laikomos vaikų literatūra. Taip pat yra daug ir kitų temų, tokių kaip meilė ir prietarai.

Šių knygų sėkmė britų rašytoją J. K. Rowling pavertė daugiausiai uždirbančia rašytoja per visą istoriją. Anglų kalba šias knygas spausdina „Bloomsbury Publishing“ leidykla Jungtinėje Karalystėje, leidykla „Scholastic Press“ Jungtinėse Valstijose, „Allen & Unwin“ Australijoje ir leidykla „Raincoast Books“ Kanadoje.

Kino kompanija „Warner Bros“ yra išleidusi visų septynių knygų ekranizacijas, kurios tapo visų laikų daugiausiai uždirbusia filmų serija (septintosios knygos ekranizacija yra dviejų dalių). Įvairios kompanijos taip pat yra išleidusios ir tebekuria įvairias Hario Poterio tematikos prekes, kurios prisidėdamos papildo Hario Poterio prekės ženklo pelną. Šiuo metu šis prekės ženklas yra vertas 10 milijardų Didžiosios Britanijos svarų sterlingų (15 milijardų JAV dolerių).

## Bendra apžvalga

### Siužetas

Istorija prasideda džiaugsmingu ir visų pastebimu, paprastai uždaro, burtininkų pasaulio šventimu. Daugybę metų jis buvo terorizuojamas piktojo burtininko Valdovo Voldemorto. Naktį prieš tai, spalio 31 d., Voldemortas suradęs Poterių šeimos slaptavietę, kurios vietą sužinojo iš Poterių paslapties saugotojo Piterio Trumpulio, nužudė Džeimsą ir Lilę Poterius. Deja, kuomet jis pabandė nužudyti jų naujagimį sūnų Harį, *Avada Kedavra* žudymo kerai, kuriuos pasiuntė Hariui, atsigręžė prieš jį patį. Voldemorto kūnas buvo sunaikintas, bet jo siela išliko: jis buvo nei gyvas nei miręs. Tuo tarpu, likęs našlaičiu, Haris buvo paliktas su skiriamuoju ženklu – žaibo formos randu jo kaktoje – vieninteliu fiziniu ženklu liudijančiu Voldemorto išpuolį. Haris yra vienintelis žinomas žmogus išgyvenęs žudymo kerus, o paslaptingas Voldemorto pralaimėjimas privertė burtininkų pasaulį praminti Harį *„Berniuku Kuris Liko Gyvas“*. Haris yra saugomas galingų senovinių kerų, kurie buvo sukurti tuomet, kai jo motina mirė gindama jį nuo Voldemorto. Šie kerai galios iki Hario 17-ojo gimtadienio.

Lapkričio 1 d., Rubėjus Hagridas, kuris yra pusiau milžinas, atgabena Harį pas jo vienintelius likusius gyvus giminaičius – Durslius, kurie yra iki gyvo kaulo magijos bijantys žmonės. Durslių šeimą sudaro dėdė Vernonas, irzlus dėdė, teta Petunija – moteris, kuri pasirodo yra visiškai pasibjaurėjusi Hariu ir Dudlis – jų išlepintas ir antsvorį turintis sūnus. Pagal profesorės Makgonagal žodžius, Dursliai yra „patys blogiausi žiobarai, kokius tik galima įsivaizduoti“. Dursliai siekia paslėpti Hario tikrąją prigimtį sugalvodami išgalvotą istoriją, jog Hario tėvai mirė per avariją. Jie elgiasi su Hariui kaip su vergu ir priverčia jį gyventi mažame, siaurame sandėliuke po laiptais esančiame Ligustrų gatvės ketvirtame name.

Tačiau artėjant Hario vienuoliktajam gimtadieniui jis pirmą kartą susiduria su magijos pasauliu, kuomet pradeda gauti laiškus iš Hogvartso burtų ir kerėjimo mokyklos, kuriuos jam pristato pelėdos. Deja, jo dėdė konfiskuoja laiškus. Tačiau laiškai ir toliau yra siunčiami, todėl dėdė Vernonas nusprendžia persikelti su šeima, o kartu ir su Hariu, į apleistą salą pajūryje, tikėdamasis, kad laiškų siuntėjas jų neras. Mušant laikrodžiui vidurnaktį Hario gimtadienio metu, Rubėjus Hagridas, Hogvartso pusiau milžinas ir raktų saugotojas, išspiria trobelės duris, kurioje Dursliai ir Haris apsistoję, ir įteikia Hariui laišką paaiškindamas, kad jis yra burtininkas ir buvo pakviestas mokytis Hogvarsto burtų ir kerėjimo mokykloje. Kiekviena šios knygų serijos knyga iš eilės aprašo po vienerius Hario gyvenimo metus, kurie daugiausiai yra praleidžiami Hogvarste. Ten jis išmoksta naudotis magija ir maišyti eliksyrus. Haris taip pat sugeba įveikti daugybę magiškų, socialinių ir emocinių kliūčių, kuomet būdamas paauglys kovoja su antru Voldemorto prisikėlimu ir Magijos ministerijos korupcija bei nekompetentingu elgesiu. Susidurdamas su daugybe kliūčių, naujų ilgalaikių draugysčių atradimu ir mylimųjų praradimo skausmo jausmu Haris Poteris nugali Tamsos Valdovą paskutinį kartą.

Norėdami sužinoti platesnį siužetą skaitykite kiekvienos knygos atskirus straipsnius.

### Pasaulis

Hogvartso pilis, pirmojoje šios knygų serijos ekranizacijoje. Burtininkų pasaulis, kuriame Haris atranda save, kartu yra visiškai atskiras tačiau, kartu ir artimai susijęs su mūsų (realiu) pasauliu. Nors *„Narnijos“* fantazijos pasaulis yra alternatyvus mūsiškiam, o *„Žiedų valdovo“* – mitologinis viduramžių, tačiau Hario Poterio burtininkų pasaulis egzistuoja šalia tikrojo pasaulio, o jame yra magiškų elementų panašių į tuos, kurie yra naudojami ne magiškame pasaulyje. Daugybė šio pasaulio institucijų ir vietovių yra miesteliuose ir miestuose, kurie yra žinomi ir tikrame pasaulyje, pvz.: Londonas. Burtininkų pasaulis naudojasi paslėptomis gatvėmis, apleistais ir senais klubais, vienkiemių dvarais ir pilimis, kurios paprastai ne magiškai visuomenei (knygose įvardijamai kaip „žiobarai“, kitaip tariant – skaitytojo pasaulis) atrodo kaip griuvėsiai. Burtininku yra gimstama, mažiau tikėtina, jog juo tapti galima išmokti. Britų burtininkų pasaulyje nėra jokių griežtų įstatymų tėvams, jog jie privalo savo vaikus išleisti į magišką mokyklą, pvz.: Hogvartsą. Jeigu tėvai nusprendžia tęsti namų mokymą, jie turi teisę taip padaryti. Tačiau dauguma tėvų išsiunčia savo vaikus į burtininkų mokyklas, kad jie galėtų išsiugdyti reikiamus magijos sugebėjimus ir, kad sugebėtų pritapti burtininkų visuomenėje. Šiame pasaulyje nėra išplėtotos švietimo sistemos. Egzistuoja tik vienas mokyklos lygis, jame nėra kolegijų ar aukštesniųjų mokyklų. Baigę mokyklą, mokiniai laikomi pilnai išsilavinę ir išauklėti burtininkai ir raganos, kurie yra pasirengę savarankiškam gyvenimui burtininkų pasaulyje. Yra tikimybė, jog tėvai, kurie yra burtininkai, susilauktų vaiko, kuris turės mažai arba visiškai neturės magiškų galių. Tokie burtininkai yra vadinami „Nevertėliais“. Nevertėliai, nors ir neturėdami jokių magiškų galių, kartais atlieka svarbias pareigas šiame pasaulyje. Pvz.: Ponia Fig prižiūrėjo Harį Dumbldoro prašymu, kol jis vasaros metu apsistodavo pas Durslius, o Argas Filčas buvo vienas iš Hogvartso personalo narių. Taip pat įmanoma, kad žiobarų šeima susilauks burtininko vaiko, kaip atsitiko Hermionai Įkyrėlei. Nepriklausomai ar gimstama burtininku ar ne, daugelis iš jų yra nepažįstami su žiobarų pasauliu ir tai ką jie žino apie žiobarus dažnai būna netiksli informacija. Stebuklingas pasaulis ir jo fantastiniai elementai vaizduojami dalykiškai. Šis stebuklingo ir kasdieniško gyvenimo sugretinimas yra vienas iš labiausiai išsiskiriančių šių romanų motyvų. Šių knygų personažai gyvena normalius gyvenimus su visiems būdingomis problemomis, o jų aplinkoje yra pilna magiškų daiktų.

### Chronologija

Knygose yra vengiama nurodyti tikslią istorijos pasakojimo datą, tačiau yra keletas užuominų, kurios leidžia knygas ir įvairius įvykusius įvykius, apie kuriuos rašoma jose, sudėlioti chronologiškai. Laiko juosta pakankamai tiksliai yra nustatyta antrojoje serijos knygoje „*Haris Poteris ir Paslapčių kambarys*“, kurioje Beveik Begalvis Nikas pamini, jog jo šventė yra skirta 500-ų metų mirties jubiliejui paminėti. Yra nurodoma ir data: 1492 m. spalio 31 d., o knygos vieneri mokslo metai apima nuo 1992 m. iki 1993 m. laikotarpį. Chronologija ir vėl buvo patikslinta septintoje knygoje, „*Haris Poteris ir Mirties relikvijos*“, kurioje yra minima Džeimso ir Lilės Poterių mirties data – 1981 m. spalio 31 d. Kadangi Haris buvo vienerių metų amžiaus, kuomet jo tėvai buvo nužudyti, jo gimimo metai yra 1980 m., o pagrindinė istorija apima nuo 1991 m. (antrasis „*Išminties akmens*“ skyrius) iki 1998 m. („*Mirties relikvijų*“ pabaiga) laikotarpį. Kuomet 2007 m. rugsėjį iš knygų autorės J. K. Rowling buvo paimtas interviu, kuris buvo skirtas ITV dokumentiniam filmui, Rowling pareiškė, jog galutinė kova su Voldemortu įvyko 1997 m. gegužės 2 d., tačiau tai atrodo buvo klaida, nes tikroji data turėtų būti 1998 m. gegužės 2 d., sprendžiant pagal suteiktas datas knygose „*Paslapčių kambarys*“ ir „*Mirties relikvijos*“.

## Serijos knygos

1. Haris Poteris ir Išminties akmuo (angl. *Harry Potter and the Philosopher's Stone*) (Jungtinėse Amerikos Valstijose – *Harry Potter and the Sorcerer’s Stone*)
2. Haris Poteris ir Paslapčių kambarys (angl. *Harry Potter and the Chamber of Secrets*)
3. Haris Poteris ir Azkabano kalinys (angl. *Harry Potter and the Prisoner of Azkaban*)
4. Haris Poteris ir Ugnies taurė (angl. *Harry Potter and the Goblet of Fire*)
5. Haris Poteris ir Fenikso brolija (angl. *Harry Potter and the Order of the Phoenix*)
6. Haris Poteris ir Netikras Princas (angl. *Harry Potter and the Half-Blood Prince*)
7. Haris Poteris ir Mirties relikvijos (angl. *Harry Potter and the Deathly Hallows*)

**Papildomos knygos Fantastiniai gyvūnai ir kur juos rasti (angl. *Fantastic Beasts and Where to Find Them*)
* Kvidičas amžių bėgyje (angl. *Quidditch Through the Ages*)
* Bardo Bidlio poringės (angl. *The Tales of Beedle the Bard*)
* Haris Poteris ir Prakeiktas vaikas (angl. *Harry Potter and the Cursed Child*)

## Filmai

1. Haris Poteris ir Išminties akmuo (angl. *Harry Potter and the Philosopher's Stone*) (Jungtinėse Amerikos Valstijose – *Harry Potter and the Sorcerer’s Stone*)
	* Režisierius: Chris Columbus
	* Premjera Lietuvoje: 2001 m. gruodžio 21 d.
2. Haris Poteris ir Paslapčių kambarys (angl. *Harry Potter and the Chamber of Secrets*)
	* Režisierius: Chris Columbus
	* Premjera Lietuvoje: 2002 m. gruodžio 20 d.
3. Haris Poteris ir Azkabano kalinys (angl. *Harry Potter and the Prisoner of Azkaban*)
	* Režisierius: Alfonso Cuaron
	* Premjera Lietuvoje: 2004 m. gegužės 28 d.
4. Haris Poteris ir Ugnies taurė (angl. *Harry Potter and the Goblet of Fire*)
	* Režisierius: Mike Newell
	* Premjera Lietuvoje: 2005 m. gruodžio 2 d.
5. Haris Poteris ir Fenikso brolija (angl. *Harry Potter and the Order of the Phoenix*)
	* Režisierius: David Yates
	* Premjera Lietuvoje: 2007 m . liepos 20 d.
6. Haris Poteris ir Netikras Princas (angl. *Harry Potter and the Half-Blood Prince*)
	* Režisierius: David Yates
	* Premjera Lietuvoje: 2009 m. liepos 17 d.
7. Haris Poteris ir Mirties relikvijos (angl. *Harry Potter and the Deathly Hallows*)
	* Režisierius: David Yates
	* Premjera Lietuvoje: 2010 m. lapkričio 19 d. (I dalis). 2011 m. liepos 13 d. (II dalis)

## Pagrindiniai „Hario Poterio“ veikėjai

**Haris Poteris** (angl. *Harry Potter*) – fiktyvus J. K. Rowling sukurtos knygų serijos veikėjas, kurio vardu pavadintos knygos. Knygose aprašoma našlaičio berniuko, kuris per savo 11-ąjį gimtadienį sužino jog yra burtininkas. Jis pradeda lankyti Hogvartso burtų ir kerėjimo mokyklą, kad galėtų išmokti valdyti savo magiškas galias. Padedamas gerojo ir besirūpinančio mokyklos direktoriaus Albo Dumbldoro, Haris sužino jog jis burtininkų pasaulyje yra garsus ir visų žinomas ir tai, jog jo lemtis yra glaudžiai susijusi su Valdovu Voldemortu – tamsiuoju burtininku, kuris nužudė jo motina ir tėvą ir kuris buvo tikima, jog mirė nuo pražūtingų kerų bandydamas nužudyti naujagimį Harį.

**Ronis Vizlis** (angl. *Ron Weasley*) – fiktyvus J. K. Rowling parašytos *Hario Poterio* knygų serijos veikėjas. Jis yra vienas iš pagrindinių veikėjų knygose. Jo pirmasis pasirodymas buvo pirmoje šios serijos knygoje *„Haris Poteris ir Išminties akmuo“*. Jis yra Hario Poterio ir Hermionos Įkyrėlės, kurie taip pat yra pagrindiniai personažai, geriausias draugas. Jis yra kilęs iš didelės grynakraujės Vizlių šeimos, kurie gyvena *„Landynėje“*. Kartu su Hariu ir Hermiona Ronis priklauso Grifų Gūžtos koledžui Hogvartse. Jis yra beveik visuose knygose aprašomuose nuotykiuose, kuriuose atsiduria dėl savo draugystės su Hariu.

**Hermiona Įkyrėlė** (angl. *Hermione Granger*) – fiktyvi J. K. Rowling parašytos *Hario Poterio* knygų serijos veikėja. Jos pirmasis pasirodymas buvo pirmoje šios serijos knygoje *„Haris Poteris ir Išminties akmuo“*, kurioje ji buvo pristatyta, kaip mokinė keliaujanti pirmą kartą į magijos mokyklą. Bėgant laikui ji tapo labai artima draugė Hariui Poteriui ir Roniui Vizliui, kuriems dažnai padėdavo, nes buvo labai protinga ir turėjo gerą atmintį. Rowling yra pareiškusi, kad Hermiona atspindi ją pačią, kai buvo jaunesnė.

**Albas Dumbldoras** (angl. *Albus Dumbledore*) – fiktyvus, vienas iš pagrindinių protagonistų britų rašytojos J. K. Rowling parašytoje *Hario Poterio* knygų serijoje. Vienas iš faktorių, kurias lėmė jo svarbumą knygose yra jo buvimas Hogvartso burtų ir kerėjimo mokyklos direktoriumi. Vėliau knygose buvo atskleista jog jis yra *„Fenikso brolijos“*, organizacijos sukurtos kautis prieš pagrindinį knygų antagonistą – Valdovą Voldemortą, įkūrėjas.

**Severas Sneipas** (angl. *Severus Snape*) – fiktyvus J. K. Rowling parašytos *Hario Poterio* knygų serijos veikėjas. Pirmojoje knygoje *„Haris Poteris ir Išminties akmuo“* jis yra vienas iš pagrindinių antagonistų. Bėgant laikui, Sneipo motyvacijos pasidaro vis labiau sudėtingesnės ir sunarpliotos, o knygų autorė Rowling neatskleidžia tikrųjų jo bruožų ir jo ištikimybės konkrečiam asmeniui iki pat paskutinės knygos *„Haris Poteris ir Mirties relikvijos“* pabaigos. Severo Sneipo personažas pasirodė visose septyniose *Hario Poterio* knygose. Rowling yra pareiškusi, jog šis personažas yra vienas iš įdomiausių ir dėkingiausių šioms knygoms.

**Valdovas Voldemortas** (angl. *Lord Voldemort*) – knygų apie *Harį Poterį* antagonistinis veikėjas. Jis yra didžiausias Hario Poterio priešas – žiaurus ir stiprus juodasis magas. Vardas „Voldemortas“ (angl. *Voldemort*) išvertus iš lotynų ir prancūzų kalbų reiškia „mirties skrydis“. Knygos fiktyviame magiškajame pasaulyje taip bijoma Voldemorto vardo, jog jį nedaugelis gali pasakyti garsiai. Tikrasis jo vardas yra Tomas. Dauguma veikėjų jį vadina „Pats Žinai Kas“ arba „Tas Kurio Nevalia Minėti“. Jo šalininkai Mirties valgytojai irgi nesikreipia Voldemorto vardu, vietoj to jie į ji kreipiasi kaip į Tamsos Valdovą arba šeimininką.

## Šaltiniai